Kai Mykkänen

Kai Aslak Mykkänen (s. 31. heinäkuuta 1979 Espoo) on suomalainen kokoomuslainen poliitikko ja ekonomisti. Hän on ollut kansanedustaja vuodesta 2015 lähtien. Mykkänen toimi Sipilän hallituksen sisäministerinä vuosina 2018–2019. Mykkänen toimi Sipilän hallituksessa myös ulkomaankauppa- ja kehitysministerinä vuosina 2016–2018. Hän on toiminut Orpon hallituksen ympäristö- ja ilmastoministerinä 20. kesäkuuta 2023 lähtien.

Elämäkerta 

Nuorena Mykkänen kampanjoi ympäristön puolesta ja johti Espoon nuorten ympäristönsuojelijoiden yhdistystä. Mykkänen on toiminut 1990-luvun lopussa ja 2000-luvun alussa Espoon Nuorisovaltuuston, Suomen Lukiolaisten Liiton ja Kokoomusnuorten puheenjohtajana. Mykkänen oli Espoon kaupunginvaltuuston jäsen vuosina 2001–2008, joista kaupunginhallituksessa vuosina 2005–2006. Hän työskenteli europarlamentaarikko Alexander Stubbin avustajana vuosina 2004–2006.

Mykkänen opiskeli taloustiedettä ja valmistui valtiotieteiden maisteriksi Helsingin yliopistosta vuonna 2006, jonka jälkeen hän työskenteli Venäjällä Pietarissa Sampo Pankin palveluksessa vuosina 2006-2008. Hän on myös työskennellyt BearingPoint Finlandin seniorikonsulttina vuosina 2008-2009 ja Suomen suurimpien yritysten muodostaman yhteenliittymän East officen ekonomistina vuosina 2009-2011.

Mykkänen toimi elinkeinoministeri Jyri Häkämiehen erityisavustajana vuosina 2011-2013. Vuosina 2013-2015 Mykkänen toimi Elinkeinoelämän keskusliiton (EK) johtoryhmän jäsenenä sekä johtajana vastuualueenaan keskeiset vaikuttamishankkeet ja uudistuminen. 

Eduskuntaan Mykkänen valittiin ensimmäisen kerran vuoden 2015 vaaleissa Uudenmaan vaalipiiristä. Vuonna 2017 hänet valittiin uudelleen Espoon kaupunginvaltuustoon, suurimmalla henkilökohtaisella äänimäärällä.

Mykkänen nousi ulkomaankauppa -ja kehitysministeriksi Sipilän hallitukseen Lenita Toivakan tilalle kesäkuussa 2016. Mykkäsestä tuli sisäministeri helmikuussa 2018.

Eduskuntavaaleissa 2019 Mykkänen sai 14 226 ääntä Uudenmaan vaalipiirissä ja tuli valituksi. Hänet valittiin kesäkuussa 2019 Kokoomuksen eduskuntaryhmän puheenjohtajaksi.

Mykkänen ei haastanut Kokoomuksen nykyistä puheenjohtajaa Petteri Orpoa vuoden 2020 puoluekokouksessa.

Vuoden 2023 eduskuntavaaleissa Mykkänen valittiin eduskuntaan kolmannelle kaudelle 15 072 äänellä.

Näkemyksiä
Mykkänen on profiloitunut politiikassa talous-, ympäristö- ja energia-kysymyksissä sekä Venäjä-politiikassa. Mykkänen on kertonut pyrkineensä muun muassa liikenteen ja energiatuotannon haittaverojen korottamiseen. Hän on kannattanut hiilivoimasta luopumista. Vuonna 2018 Mykkänen ilmaisi, että Suomen pitää ryhtyä entistä tehokkaammin houkuttelemaan ulkomailta työntekijöitä. Sisäministerinä Mykkänen kannatti kielteisen turvapaikkapäätöksen saaneiden henkilöiden siirtämistä pois Suomesta. Mykkänen kehotti vuoden 2021 lopussa hallitusta harkitsemaan aidan rakentamista Suomen itärajalle. Huhtikuussa 2022 Mykkänen vaati Suomea irtautumaan välittömästi venäläisestä sähköstä, maakaasusta ja öljystä. Maalikuussa 2023 Mykkänen ehdotti, että hallitus siirtäisi valtion sijoitusyhtiön Solidiumin omistamat osakkeet suomalaisille korkeakouluille.

Yksityiselämä 

Mykkänen kasvoi Espoon Tapiolassa. Hän kävi Tapiolan lukion ja opiskeli pitkänä kielenä venäjää. Mykkänen on sotilasarvoltaan yliluutnantti.

Kai Mykkäsen isä on entinen Yleisradion ohjelmajohtaja ja entinen kansanedustaja Jouni Mykkänen ja äiti venäjän kielen tulkkina Suomen Moskovan-suurlähetystössä ja Yleisradiossa uransa tehnyt Maria Mykkänen (o.s. Sokolow). Kai Mykkäsen äidinpuoleisen isoäidin lapsuudenperhe pakeni vallankumousta Pietarista Suomeen.

Mykkänen on naimisissa eläinlääkäri Anna Mykkäsen kanssa, ja parilla on kaksi lasta.

Lähteet

Aiheesta muualla 
 

Erityisavustajat
Kansallisen Kokoomuksen poliitikot
Kokoomusnuorten puheenjohtajat
Nykyiset kansanedustajat
Suomen sisäministerit
Suomen ulkomaankauppaministerit
Suomen ympäristöministerit
Suomen nykyiset ministerit
Espoon kaupunginvaltuutetut
Uudenmaan vaalipiiri
Vuonna 1979 syntyneet
Elävät henkilöt